KIRJALLINEN KYSYMYS P-0394/00 esittäjä(t): Marielle de Sarnez (PPE-DE) komissiolle. Yleisen sairausvakuutusjärjestelmän perustamisesta 27. heinäkuuta 1999 annetun lain tietyistä säännöksistä komissiolle tehtyä kahta valitusta koskeva selvityspyyntö.



Virallinen lehti nro 280 E , 03/10/2000 s. 0211 - 0211



KIRJALLINEN KYSYMYS P-0394/00 esittäjä(t): Marielle de Sarnez (PPE-DE) komissiolle (8. helmikuuta 2000) Aihe: Yleisen sairausvakuutusjärjestelmän perustamisesta 27. heinäkuuta 1999 annetun lain tietyistä säännöksistä komissiolle tehtyä kahta valitusta koskeva selvityspyyntö Ranskan parlamentti hyväksyi 27. heinäkuuta 1999 lain, jonka tavoitteena on muun muassa täydentää vähävaraisimpien henkilöiden sairausvakuutusturvaa. Täydentävän sairausvakuutuksen voi saada sekä täydentävästä laitoksesta eli keskinäisestä vakuutusyhtiöstä, muusta vakuutusyhtiöstä tai vakuutuslaitoksesta että sairausvakuutuskassasta. Kyseisen lain säännöksiä tarkasteltaessa käy ilmi, ettei näitä kahta täydentävän vakuutuksenantajien ryhmää kohdella yhdenvertaisesti. Siihen sisältyy kaksi säännöstä, jotka ovat ilmeisesti Rooman sopimuksen vastaisia. Ensinnäkin laissa säädetään, että yksityisen sektorin täydentävät laitokset joutuvat maksamaan 1,75 % veron saamistaan vakuutusmaksuista rahastoon, josta yleistä sairausvakuutusjärjestelmää rahoitetaan, kun taas sairausvakuutuskassat eivät joudu tätä veroa suorittamaan. Toisaalta kyseisessä laissa säädetään, että täydentäville laitoksille hyvitetään niiden maksamat korvaukset enintään 1 500 Ranskan frangiin asti vakuutettua henkilöä ja vuotta kohti. Sairausvakuutuskassat taas saavat hyvitystä edellä mainitusta rahastosta kaikista aiheutuneista menoistaan, joille ei ole asetettu ylärajaa. Täydentävät yhteisöt joutuvat ilmoittamaan, osallistuvatko ne tähän järjestelmään vai eivät ennen 31. maaliskuuta 2000. Jotta ne välttäisivät tähän liittyvän riskin, joka voisi aiheuttaa peruuttamattoman vahingon, on välttämätöntä, että ne saavat tietää pian, onko 27. heinäkuuta 1999 annettu laki sopusoinnussa yhteisön oikeuden kanssa. Voiko komissio kertoa käynnistetyn menettelyn etenemisestä ja omasta kannastaan esitettyihin ongelmiin sekä sen, kuinka pian virallinen vastaus asiaan voidaan antaa? Mario Montin komission puolesta antama vastaus (6. maaliskuuta 2000) Arvoisa parlamentinjäsen pyytää tietoja menettelystä, jonka komissio on aloittanut saatuaan kaksi kantelua Ranskassa 27. heinäkuuta 1999 säädetystä, yleisen sairausvakuutusjärjestelmän luomista koskevasta laista. Lisäksi arvoisa parlamentinjäsen tiedustelee komission kantaa siihen, ovatko kaksi kyseisen lain säännöstä yhteisön oikeuden mukaisia, koska ne kysyjän mukaan suosivat sairausvakuutuskassoja ns. täydentäviin vakuutuslaitoksiin nähden. Menettelyn yhteydessä komissio on pyytänyt Ranskan viranomaisilta lisätietoja voidakseen arvioida sen toteuttamia kansallisia toimenpiteitä. Ranskan viranomaiset toteavat vastauksessaan, että kyseisellä lailla perustettu järjestelmä pohjautuu kansallisen solidaarisuuden periaatteeseen eikä siten ole EY:n perustamissopimuksessa tarkoitettua kilpailuun perustuvaa taloudellista toimintaa. Kantelija on sittemmin toimittanut tähän liittyviä lisätietoja ja tuonut esiin myös eräitä muita näkökohtia, joita arvoisa parlamentinjäsen ei mainitse ja joiden perusteella tilannetta on tarkasteltava paitsi kilpailusääntöjen myös valtiontukisääntöjen pohjalta. Ranskan viranomaisten perustaman täydentävän sairausvakuutusjärjestelmän taloudellisen luonteen arviointi on monitahoinen kysymys, ja sen ratkaisemisessa on otettava huomioon järjestelmän toimintaa säätelevät säännöt, joiden mukaan järjestelmän toiminnasta vastaavat useat eri toimijat. Komissio ilmaisee kantansa lähikuukausien aikana; se on ilmoittanut kantelijalle pyrkivänsä vastaamaan kanteluun vuoden kuluessa sen tekemisestä.